Bendt Bendtsen (KF), 2002-04-02:
Jeg vil gerne sige, at på trods af kommentarerne fra fru Bodil Kornbek, hr. Keld Albrechtsen, fru Anne Grete Holmsgaard og hr. Martin Lidegaard vil jeg gerne understrege, at regeringen ser positivt på udbredelsen af solvarmeanlæg.
Loven om solvarmepligt, der blev vedtaget under den tidligere regering, er midlertidigt bygget op om regler, der foreskriver en tvangsmæssig etablering af solvarmeanlæg, og jeg må sige, at det er ikke en del af regeringens politik.
Bestemmelsen om solvarmepligt udgør et væsentligt indgreb i bygningsejerens ret til frit at indrette sin ejendom på den mest hensigtsmæssige måde, og det bør efter regeringens opfattelse fortsat være op til den enkelte bygningsejer frit at træffe beslutning om etablering af solvarmeanlæg. Udbredelsen af solvarmeanlæg bør ske ad frivillighedens vej. Jeg har noteret mig, at det er ikke altid, Boligselskabernes Landsforening er enig med ministeren i, hvad han mener om tingene, men jeg har også noteret mig, at BL hilser dette forslag velkommen.
Jeg kan også nævne, at der allerede i dag foreligger incitamenter til, at solvarmen kan udbredes ad frivillighedens vej, herunder at solvarme helt er fritaget for energiafgifter.
Mange af de velfungerende og synlige anlæg, der allerede i dag er etableret over hele landet, er jo i sig selv også en god reklame for udbredelsen af solvarme.
Jeg kan sige, at regler, der foreskriver etablering af solvarmeanlæg, såfremt det er økonomisk fordelagtigt at etablere dem, er efter regeringens opfattelse unødvendige og vil medføre bureaukrati.
Hr. Keld Albrechtsen siger, at han tvangsmæssigt skal deltage i for stor udledning af CO2 i Århus, og at regeringen kører et ideologisk felttog, og der blev også spurgt til solvarmepligt i bl.a. Barcelona.
Nu er det jo sådan, at der har været solvarmepligt i nybyggeriet i staten Israel og som bekendt også i byen Barcelona.
Fra flere sider blev der også spurgt, hvordan vi når måltallene.
Vi har vedkendt os, at vi skal nå klimamålene, det vil vi også, og vi vil også have drøftelser fremover på det område.
Men at der skal være en forpligtelse på steder, hvor der ikke er fjernvarme og lign., mener vi altså ikke, og det skyldes, at vi mener, at hvis det er økonomisk gunstigt for den enkelte ejer eller byggeforening, eller hvad det nu kan være, kan man jo gå i gang med det.
Men det har altså ikke så meget at gøre med det felttog, man fra venstrefløjens side vil gøre det til, slet ikke.
Vi har sagt, vi skal nå nogle klimamålsætninger, og vi er parat til at tage andre redskaber i brug, bl.a. joint implementation, så det kan indgå i vores nationale regnskab.
Vi har stadig noget udestående angående CO2-kvoter og lign. i fremtiden, så der pågår selvfølgelig en hel masse forhandlinger.
Jeg kan ikke komme med en køreplan i dag her fra Tingets talerstol om, hvornår vi når målene, men vi står ved, at der er nogle klimamål, der skal nås.
Men sagen her drejer sig om, hvorvidt man skal sige til nogle mennesker: I skal tvinges til at etablere det her med de følger, der er af det.
Så siger man fra modstandersiden i salen, at der jo skal regnes på det, og at det kun skal gøres, når det kan betale sig.
Jamen hvis det kan betale sig, er det altså ikke nødvendigt at tvinge folk til det.